S-262/2009

Mál þetta, sem dómtekið var 29. apríl sl., er höfðað með ákæru lögreglustjórans á Suðurnesjum, útgefinni 10. mars 2009, á hendur Á-kk-þgf F-kk-þgf M-kk-þgf, kt. 000000-0000, Axelshúsi, Hveragerði “fyrir eftirtalin refsilagabrot:

1. Fyrir skjalamisferli með því að hafa 8. maí 2007 ekið bifreið með fastanúmerið SE 177, af Honda Civic gerð, með áfestar númeraplötur með númerinu ML 090, á Reykjanesbraut við Kúagerði.

Telst þetta varða við 157. gr. almennra hegningarlaga nr. 19, 1940.

2. Fyrir umferðarlagabrot með því að hafa við akstur sem lýst er í lið 1. ekið bifreiðinni SE 177 undir áhrifum ávana og fíkniefna en í blóði ákærða mældist 55 ng/ml af amfetamíni og í þvagi fundust amfetamín og tetrahýdrókannabínólsýra.

Telst þetta varða við 1. mgr. sbr. 2. mgr. 45. gr. a, sbr. 5. gr. laga nr. 66, 2006, sbr. 1. mgr. 100. gr. umferðarlaga nr. 50, 1987.

3. Fyrir ávana- og fíkniefnalagabrot með þvía ð hafa sama dag og getur um í liðum 1. og 2. haft í vörslum sínum 1.91 gramm af kannabisefni og 2.02 grömm af tóbaksblönduðu kannabisefni.

Telst þetta varða við 2. gr. sbr. 5. gr. og 6. gr. laga um ávana- og fíkniefni nr. 65, 1974 sbr. lög nr. 13, 1985 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld lyf nr. 233, 2001.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. umferðarlaga, sbr. 25. gr. laga nr. 44, 1993 og 18. gr. laga nr. 66, 2006 auk þess sem þess er krafist að ákærða verði með dómi gert að sæta upptöku ávana- og fíkniefna sem getið er í lið 3. hér að ofan skv. 6. mgr. 5. gr. laga nr. 65, 1974 og 2. mgr. 14. gr. reglugerðar um ávana- og fíkniefni og önnur eftirlitsskyld lyf nr. 233, 2001.”

Við þingfestingu málsins var mál nr. S-672/2008 sameinað þessu máli. Áðurgreint mál var höfðað með ákæru lögreglustjórans á höfuðborgarsvæðinu, útgefinni 10. júní 2008, á hendur ákærða „fyrir umferðarlagabrot með því að hafa að morgni miðvikudagsins 31. október 2007 ekið bifreiðinni ME-530, undir áhrifum ávana- og fíkniefna og óhæfur til að stjórna henni örugglega og sviptur ökurétti suður Reykjanesbraut í Hafnarfirði við Fjarðarhraun þar sem lögregla stöðvaði aksturinn.

Telst þetta varða við 1., sbr. 2. mgr. 45. gr. a, og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 1. gr. laga nr. 48, 1997.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. g. laga nr. 44, 1993 og 18. gr. laga nr. 66, 2006.“

Við fyrirtöku málsins 29. apríl sl. var ákæra útgefin 10. júní 2008 afturkölluð af hálfu ákæruvalds.

Um málavaxtalýsingu er skírskotað til ákæru.

Ákærði játaði brot sín samkvæmt ákæru, útgefinni 10. mars 2009, skýlaust fyrir dóminum eins og þeim er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og eru brot ákærða rétt heimfærð til refsiákvæða í áðurgreindri ákæru.

Ákærði er fæddur árið 1984. Á árunum 2001, 2004 og 2006 gekkst ákærði fimm sinnum undir sátt hjá lögreglustjóra vegna brota á umferðarlögum og lögum um ávana- og fíkniefni, þar af tvisvar vegna ölvunaraksturs og tvisvar vegna aksturs sviptur ökurétti. Hinn 19. september 2007 gekkst ákærði undir viðurlagaákvörðun, 70.000 króna sekt og sviptingu ökuréttar í 2 ár, vegna aksturs undir áhrifum fíkniefna og brots gegn lögum um ávana- og fíkniefni. Þá var ákærði hinn 13. maí 2008 dæmdur í 2 mánaða fangelsi og sviptur ökurétti ævilangt frá 19. september 2009 fyrir akstur undir áhrifum fíkniefana og sviptur ökurétti. Hinn 13. október 2008 gekkst ákærði undir greiðslu sektar hjá lögreglustjóra vegna þjófnaðar. Síðast var ákærði hinn 19. janúar 2009 dæmdur í 3 mánaða fangelsi fyrir nytjastuld, þjófnað, hylmingu og akstur undir áhrifum fíkniefna og sviptur ökurétti. Ævilöng ökuréttarsvipting var áréttuð.

Brot þau, sem ákærði er nú sakfelldur fyrir, framdi hann fyrir uppkvaðningu dóma frá 13. maí 2008 og 19. janúar 2009. Ber því að dæma ákærða hegningarauka, sbr. 78. almennra hegningarlaga nr. 19/1940, og gera ákærða refsingu í einu lagi fyrir öll brotin, sbr. 77. gr. sömu laga.

Við ákvörðun refsingar er höfð hliðsjón af því að ákærði hefur játað brot sín. Þá er litið til þess að útgáfa ákæru í málinu hefur dregist nokkuð, en tæp tvö ár eru síðan brotin voru framin. Með broti sínu samkvæmt 2. lið ákærunnar ítrekaði ákærði brot sitt gegn 45. gr. umferðarlaga, þ.e. eftir að hafa náð 18 ára aldri. Með hliðsjón af öllu framangreindu, sérstaklega þeim drætti sem orðið hefur á málinu, þykir refsing ákærða hæfilega ákveðin fangelsi í 30 daga.

Með því að um hegningarauka er að ræða við dóm frá 19. janúar sl., þar sem ævilöng ökuréttarsvipting var áréttuð, þykir ekki rétt að árétta sviptinguna frekar með þessum dómi.

Ákærða er gert að sæta upptöku á 1.91 grammi af kannabisefni og 2.02 grömmum af tóbaksblönduðu kannabisefni.

Loks er ákærða gert að greiða 228.624 krónur í sakarkostnað, þar af þóknun skipaðs verjanda síns, H-kk-ef I-kk-ef hrl., að fjárhæð 78.684 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, Á-kk-nf F-kk-nf M-kk-nf, sæti fangelsi í 30 daga.

Upptæk eru gerð 1.91 gramm af kannabisefni og 2.02 grömm af tóbaksblönduðu kannabisefni.

Ákærði greiði 228.624 krónur í sakarkostnað, þar af þóknun skipaðs verjanda síns, H-kk-ef I-kk-ef hrl., að fjárhæð 78.684 krónur að meðtöldum virðisaukaskatti.

R-kvk-nf B-kvk-nf